Universum Film

Universum Film AG (UFA) er et tysk filmselskap. Historie UFA ble grunnlagt 18. desember 1917 som Universum-Film AG i Berlin under beskyttelse av den tyske generalstab (særlig Erich Ludendorff) for å ta opp kampen med fienden på filmpropagandaens område. Styreformann var direktøren for Deutsche Bank, Emil Georg von Stauß. I etterkrigstiden opplevet selskapet en rask vekst og ble det førende tyske produksjonsselskap. Det var sterkt involvert i utbyggingen av Potsdam-Babelsberg til Europas største filmproduksjonssted. Selskapet var tysknasjonalt innstilt og sympatiserte med det konservative partiet DNVP. Alfred Hugenberg, selskapets eier siden 1927, sørget for denne politiske retningen. Under det nasjonalsosialistiske styret ble selskapet stilt under kontroll av ministeriet for folkeopplysning og propaganda. Selskapet støttet ivrig opp om den nye regjeringen. I 1937 solgte Hugenberg-konsernet det til Cautio Treuhand GmbH, et halvstatlig holdingselskap. Dermed var UFA i realiteten overtatt av staten. Den 10. januar 1942 dannet selskapet kjernen i det nye UFA-Film GmbH (UFI), hvor hele den tyske filmproduksjon ble samlet. Andre firmaer som ble innlemmet i dette selskapet var Bavaria-Film, Berlin-Film GmbH, Terra Film, Tobis, Prag-Film AG og Wien-Film GmbH. Koordinasjonen av de enkelte produksjonsvirksomhetene ble ledet av en riksfilmintendant. Underlagt ham var produksjonssjefene, som hadde ansvar for totalplanlegning av årsprogrammene. Etter andre verdenskrig Etter krigen ble den delen som havnet i DDR, omgjort til DEFA – Deutsche Film-Aktiongesellschaft – et av de etterhvert mest berømte filmselskaper i den kommunistiske delen av Europa. I Vest-Tyskland beholdt staten UFI, før det ble reprivatisert i 1956. Samtidig ble Bavaria Film igjen skilt ut. Siden 1964 eies UFA Film & TV Produktion GmbH av Bertelsmann-konsernet. Berømte filmer Sin storhetstid hadde UFA på 1920- og 1930-tallet. I denne tiden bidro det avgjørende til filmhistorien. Noen av de mest berømte produksjoner inkluderer: 1922: Dr. Mabuse, der Spieler – regi: Fritz Lang 1924: Nibelungen – regi: Fritz Lang 1927: Metropolis – regi: Fritz Lang 1930: Den blå engel – regi: Josef von Sternberg 1930: Veien til paradis – regi: Wilhelm Thiele 1931: M – Eine Stadt sucht einen Mörder – regi: Fritz Lang 1931: Kongressen danser – regi: Erik Charell 1941: Frauen sind doch bessere Diplomaten – regi: Georg Jacoby; (første tyske spillefilm i farver) 1943: Münchausen – regi: Josef von Báky (UFAs jubileumsfilm) 1944: Skolens skrekk – regi: Helmut Weiss Regissører Kjente UFA-regissører i stumfilmtiden var: Arnold Fanck, Johannes Guter, Fritz Lang, Friedrich Wilhelm Murnau og Arthur Robison. Mellom 1933 og 1942 inkluderte regissørene Carl Boese, Eduard von Borsody, Peter Paul Brauer, Karl Hartl, Georg Jacoby, Gerhard Lamprecht, Herbert Maisch, Paul Martin, Karl Ritter, Reinhold Schünzel, Detlef Sierck, Hans Steinhoff, R. A. Stemmle, Viktor Tourjansky, Gustav Ucicky og Erich Waschneck. Referanser Litteratur Klaus Kreimeier, Die UFA-Story. Geschichte eines Filmkonzerns, Frankfurt (Fischer) 2002 Eksterne lenker (de) Offisielt nettsted (en) UFA - Universum Film AG – kategori av bilder, video eller lyd på Commons UFA på Facebook UFA på Instagram UFA på LinkedIn UFA på YouTube UFA på X (tidligere Twitter) Friedrich-Wilhelm-Murnau-Stiftung